text: Ciberatac amb xantatge econòmic a l'ajuntament de Lles - La Valira
  Ciberatac amb xantatge econòmic a l'ajuntament de Lles
  El consistori de Lles a la Cerdanya es troba pràcticament paralitzat des de principis d'aquesta setmana després que un ciberatac ha bloquejat el seu servidor i ha deixat inoperatius tots els arxius emmagatzemats en els seus sistemes informàtics, posant en perill tota la documentació municipal. Els hackers demanen 6.000 euros per tal de poder restablir la normalitat.
  L'hackeig de què ha estat víctima la corporació ceretana consisteix en l'enviament d'un correu electrònic per part d'un anònim en què es convida el receptor a obrir una suposada factura emesa a l'ajuntament. En obrir aquest document, apareix en pantalla un missatge en què s'exigeix un rescat a canvi de recuperar els arxius, que prèviament han estat encriptats.
  Els delinqüents demanen uns 6.000 euros equivalents a un bitcoin (una moneda digital que permet els pirates obtenir guanys sense cap entrega física ni control financer). El missatge que acompanya el virus exigint el rescat econòmic està escrit en anglès i les primeres hipòtesis parlen que l'atac provingui de l'estranger.
  Els tres ordinadors de l'ajuntament contenen diferent informació, introduïa en els últims mesos, entre les quals hi ha partides de naixement, permisos d'obres o el padró municipal, sense que s'haguessin fet còpies de seguretat.
  Els fets han estat comunicats als mossos d'esquadra on es va presentar la consegüent denúncia. La policia ha advertit, alhora, a la resta de municipis de la comarca de la Cerdanya, a través del Consell Comarcal, per tal que puguin prendre les adients mesures de seguretat per protegir-se dels atacs dels pirates informàtics.
  Tot i que el consistori s'ha plantejat la possibilitat de pagar els diners que se'ls hi exigeix, els mossos no ho consideren oportú en considerar que no hi ha prou garanties que els hackers alliberin els ordinadors.